**Zoznam slovenských futbalistov v Premier League** sumarizuje prehľad slovenských futbalistov, ktorí hrali v anglickej najvyššej futbalovej súťaži.

História
--------

Prvým Slovákom v anglickej Premier League bol tréner Jozef Vengloš, uznávaný odborník, ktorý priviedol reprezentáciu Česko-Slovenska na MS 1982 a MS 1990 bol prvým mimobritským manažérom v Premier League. V sezóne 1990/91 viedol klub Aston Villa.

Prvým slovenským futbalistom v Premier League bol Vladimír Kinder, ktorý v roku 1996 prestúpil zo Slovana Bratislava do klubu Middlesbrough. Futbalista roka 1994 bol autorom premiérového slovenského gólu v súťaži, 5. marca 1997 otvoril skóre zápasu s Derby County (6:1). Vladimír Kinder je aj držiteľom ďalších prvenstiev, ako prvý Slovák si zahral vo finále najstaršej futbalovej súťaže FA Cupu 1997 a tiež vo finále anglického Ligového pohára 1998.

Strelecky najúspešnejším Slovákom v Premier League bol Szilárd Németh, počas štyroch sezón v Middlesbrough strelil 23 gólov. Pre svoju efektivitu bol označovaný ako „supernáhradník", keďže väčšinu svojich gólov dosiahol z pozície striedajúceho hráča.

Od januára 2008 pôsobil v jednom z najslávnejších anglických klubov Liverpool Martin Škrtel, stal sa oporou zadných radov „The Reds" a jedným z najlepších obrancov Premier League. Internetová stránka *sport.co.uk* ho zaradila do desiatky najlepších hráčov z východnej Európy, ktorí prišli do Premier League. V roku 2012 hral náš reprezentant vo finále dvoch pohárových súťaží, najskôr prispel aj s gólovým zápisom k triumfu v Ligovom pohári, súperom FC Liverpool bol waleský tím Cardiff City v zostave so Slovákom Filipom Kissom. Vo finále FA Cupu neuspel proti Chelsea. V sezóne 2013/2014 mal Liverpool po 24 rokoch na dosah majstrovský titul, záver sezóny mu však nevyšiel. Škrtelovi sa v tomto ročníku darilo strelecky, so 7 gólmi bol piatym najlepším strelcom klubu. V lete 2016 prestúpil Škrtel do tureckého Fenerbahçe SK.

Prvým slovenským brankárom v Premier League sa stal Ján Mucha. V Evertone pôsobil ako náhradník Američana Tima Howarda, debutoval 2. marca 2013 v stretnutí s Reading (3 : 1).

Štatistické zaujímavosti
------------------------

* Prvý Slovák v Premier League: Vladimír Kinder, Sheffield Wednesday – **FC Middlesbrough** 3:1, 1. 3. 1997
* Prvý gól Slováka: Kinder, **Middlesbrough** – Derby County 6:1, 5. 3. 1997
* Prvý vzájomný zápas dvoch Slovákov: Middlesbrough (Szilárd Németh) – Sunderland (Stanislav Varga) 2:0, 22. 10. 2001
* Najviac gólov celkom. 23, Szilárd Németh, 2001-06
* Najviac gólov Slováka v jednej sezóne: 9, Szilárd Németh (Middlesbrough), 2003/04
* Prvý slovenský brankár: Ján Mucha, **Everton** – Reading 3:1, 2. 3. 2013
* Prvý tréner: Jozef Vengloš, Aston Villa, 1990/91

Pohárové súťaže
---------------

* Prvý Slovák vo finále FA Cupu: Vladimír Kinder, **Middlesbrough** – Chelsea 0:2, 1997
* Prvý Slovák vo finále Ligového pohára: Vladimír Kinder, **Middlesbrough** – Leicester City, 1997
* Prvý Slovák - víťaz Ligového pohára: Martin Škrtel, **Liverpool** – Cardiff City 2:2 (3:2 na 11 m), 2012

Prehľad Slovákov v Premier League
---------------------------------

* údaje sú pre sezóne 2022/2023

| Por.č. | Meno | Klub | Roky | Zápasy | Góly |
| --- | --- | --- | --- | --- | --- |
| 1. | Vladimír Kinder | Middlesbrough | 1996–97, 1998–99 | 11 | 3 |
| 2. | Stanislav Varga | Sunderland | 2000–02 | 21 | 1 |
| 3. | Szilárd Németh | Middlesbrough | 2001–06 | 117 | 23 |
| 4. | Vladimír Labant | West Ham United | 2001–03 | 13 | 0 |
| 5. | Igor Bališ | West Bromwich Albion | 2002–03 | 28 | 2 |
| 6. | Vratislav Greško | Blackburn Rovers | 2002–06 | 40 | 1 |
| 7. | Ján Kozák | West Bromwich Albion | 2005–06 | 6 | 0 |
| 8. | Ľubomír Michalík | Bolton Wanderers | 2006–08 | 11 | 1 |
| 9. | Martin Škrtel | Liverpool | 2007–16 | 242 | 16 |
| 10. | Marek Čech | West Bromwich Albion | 2008–09, 2010–11 | 23 | 0 |
| 11. | Miroslav Stoch | Chelsea | 2008 | 4 | 0 |
| 12. | Vladimír Weiss ml. | Manchester City (1/0) Bolton Wanderers (13/0) | 2008–10 | 14 | 0 |
| 13. | Ján Mucha (b) | Everton | 2011-13 | 2 | 0 |
| 14. | Dionatan Teixeira | Stoke City | 2014–16 | 2 | 0 |
| 15. | Filip Lesniak | Tottenham Hotspur | 2017 | 1 | 0 |
| 16. | Martin Dúbravka \* (b) | Newcastle United | 2018-22 | 129 | 0 |
| 17. | Ondrej Duda | Norwich City | 2020 | 10 | 0 |
| 18. | Marek Rodák \* (b) | Fulham | 2020- | 4 | 0 |
| 19. | Juraj Kucka | Watford | 2021-22 | 26 | 1 |

Poznámka: hráči označení hviezdičkou sú stále aktívni v Premier League

Pozri aj
--------

* Zoznam slovenských futbalistov v Bundeslige
* Zoznam slovenských futbalistov v Serii A
* Zoznam slovenských futbalistov v Primera División
* Zoznam slovenských futbalistov v Ligue 1
* Zoznam slovenských futbalistov v Eredivisie

Externé odkazy
--------------

* Slováci na premierleague.com

Referencie
----------

1. ↑  . Dostupné online.
2. ↑  . Dostupné online.
3. ↑  . Dostupné online.
4. ↑  . Dostupné online.